Príloha č. 1 k VZN č. 6/2011 o pohrebníctve:

PREVÁDZKOVÝ PORIADOK 
POHREBISKA V NEDOŽEROCH - BREZANOCH

Prevádzkovateľom pohrebiska v Nedožeroch – Brezanoch je obec Nedožery – Brezany.

I.
Rozsah služieb poskytovaných na pohrebisku v obci Nedožery - Brezany

1.	Otvárať a zatvárať domy smútku podľa prevádzkového času a v prípade potreby.
2.	Poskytovať domy smútku so svojim zariadením k vykonaniu pobožnosti alebo k vzdaniu úcty pred samotným aktom pohrebu, podľa schváleného cenníka. Osoby, ktoré zomreli v domácnosti, t.j. mimo zariadenia liečebno-preventívnej starostlivosti (nemocnica, poliklinika a pod.) musia byť prevezené na dočasné uloženie do domu smútku do 8 hodín po prehliadke lekára. Inak možno postupovať iba na základe nariadenia prehliadajúceho lekára. Do 8 hodín sa nezapočítava doba medzi 22,00 hodinou a 6,00 hodinou. 
3.	Poskytovať chladiace zariadenie v dome smútku k dočasnému umiestneniu zomrelých až do doby konania obradu.
4.	Odovzdať obstarávateľovi pohrebu k použitiu na dohodnutú dobu dom smútku - uprataný a vyčistený, s príslušnou dekoráciou, s fungujúcim elektrickým osvetlením ako aj chladiacim zariadením. Obstarávateľ pohrebu zodpovedá za to, že v dobe používania domu smútku nebude z neho nič odcudzené.
5.	Zabezpečiť vytýčenie hrobového miesta na výkop hrobu v súlade s plánom hrobových miest.
6.	Rozsah a kvalitu ostatných služieb, ktoré súvisia priamo s pochovávaním zomrelých, prípadne exhumáciou a spadajú do kategórie pohrebných služieb dojednávajú pozostalí priamo u vybratej pohrebnej služby.

II.
Povinnosti nájomcu pri údržbe hrobového miesta
Úprava hrobových miest a stavby na pohrebisku

1.	Nájomca je povinný udržiavať zapožičané miesto v riadnom stave, udržiavať a čistiť priestor okolo hrobu.
2.	Bez povolenia prevádzkovateľa pohrebiska nesmie vykonávať žiadne iné úpravy okolia hrobu ako je napr. dláždenie, osádzanie lavičiek, výsadba stromov alebo krov.
3.	Ak prevádzkovateľ pohrebiska zistí nedostatky v starostlivosti o zapožičané miesto vyzve užívateľa, aby tieto odstránil, v prípade ak k odstráneniu nedostatkov nedôjde, prevádzkovateľ pohrebiska tak urobí sám na náklady porušovateľa.
4.	Oprávnený sa môže s prevádzkovateľom pohrebiska dohodnúť o udržiavaní prepožičaného miesta za odplatu (pravidelná úprava, polievanie, výsadba a iné).
5.	Hrobové miesta sa upravujú podľa predpisu na cintoríne trávnikovým spôsobom podľa      pokynov a situačného plánu cintorína.

6.	Na  zriaďovanie hrobov, hrobiek, urnových hrobov a kolumbárií na pohrebisku (ďalej len „stavba“) a ich  akúkoľvek  úpravu je potrebný písomný súhlas prevádzkovateľa pohrebiska.
7.	Pri vyhotovení stavby alebo pri jej úprave musí sa stavebník riadiť pokynmi prevádzkovateľa pohrebiska, najmä pokiaľ ide o tvar, rozmery, alebo druh používaného materiálu. 
8.	Po ukončení prác je stavebník povinný na svoj náklad vyčistiť okolie hrobu a odstrániť prebytočný stavebný materiál.
9.	Nie je prípustné bez súhlasu prevádzkovateľa pohrebiska odpredávať alebo odstraňovať vybudované stavby. Bez súhlasu prevádzkovateľa pohrebiska nie je dovolené vynášať časti náhrobkov, hrobovú ozdobu, kvety a iné.
10.	Za zrealizovanie stavby na pohrebisku nesie zodpovednosť ten, kto stavbu realizoval. Oprávnení si môžu dať poistiť stavbu v poisťovacom ústave.

III.
Povinnosti návštevníkov domu smútku a pohrebiska

1.	Návštevníci domu smútku a pohrebiska sú povinní správať sa primerane k piete miesta.
2.	Zakazuje sa v dome smútku a na pohrebisku fajčiť, odhadzovať odpadky mimo smetných nádob, vodiť psov, robiť hluk, jazdiť s bicyklami.
3.	Do areálu pohrebiska platí zákaz vstupu zvierat.
4.	Osobám pod vplyvom alkoholu je vstup na pohrebisko zakázaný.
5.	Deťom do 10 rokov je vstup na pohrebisko povolený len v sprievode dospelých osôb.
6.	Motorovými dopravnými prostriedkami je možné vchádzať len s povolením prevádzkovateľa pohrebiska v odôvodnených prípadoch a len na dobu nevyhnutne potrebnú na vykonanie stavebných alebo terénnych úprav.

IV.
Vstup na pohrebisko

1.	Pohrebisko je verejnosti prístupné v ročnom období od 1. apríla do 7. novembra kalendárneho roka od   8.00 hod. do 20.00 hod. Od 7. novembra do 31. marca od 8.00 hod. do 18.00 hod.
2.	Každý návštevník pohrebiska je povinný pred určenou hodinou bez osobitného upozornenia ho opustiť.

V.
Spôsob ukladania ľudských pozostatkov a ľudských ostatkov
plán hrobových miest

1.	Hrob na ukladanie ľudských pozostatkov musí spĺňať tieto požiadavky:
a)	hĺbka pre dospelú osobu a dieťa staršie ako 10 rokov musí byť najmenej 1,6 m, pre dieťa mladšie ako 10 rokov najmenej 1,2 m,
b)	dno musí ležať najmenej 0,5 m nad hladinou podzemnej vody,
c)	bočné vzdialenosti medzi jednotlivými hrobmi musia byť najmenej 0,3 m,
d)	rakva s ľudskými pozostatkami musí byť uložená do hrobu, zasypaná skyprenou zeminou vo výške minimálne 1,2 m.

2. Pre hrob alebo hrobku môže byť prepožičané miesto v týchto rozmeroch (jedná sa o    
    optimálne rozmery): a) 120 cm x 250 cm pre hrob – hrobku dospelého,
                                       b)  200 cm x 250 cm pre dvojhrob dospelých,
                                       c) 120 cm x 190 cm pre hrob dieťaťa do 10 rokov.
V týchto rozmeroch je zahrnutá plocha na pochovanie, plocha na vybudovanie obrubníka alebo hrobky. Pre uloženie urny sa prepožičiava miesto v jednotných rozmeroch 100 cm x 150 cm.

VI.
Dĺžka tlecej doby

1. Ľudské ostatky musia byť uložené v hrobe najmenej do uplynutia tlecej doby. Tlecia doba na pohrebisku v Nedožeroch - Brezanoch je 20 rokov.
2.  Pred uplynutím tlecej doby sa  môžu do toho istého hrobu uložiť ďalšie ľudské pozostatky,
ak je ich  možné  umiestniť nad úroveň  naposledy  pochovaných  ľudských  ostatkov  a vrstva
uľahnutej zeminy nad vrchnou rakvou bude najmenej l m.
3.  Pred uplynutím tlecej doby možno ľudské ostatky exhumovať na príkaz sudcu alebo prokurátora, na žiadosť obstarávateľa pohrebu alebo blízkej osoby, ak obstarávateľ pohrebu už nežije a na žiadosť obce, ak bola obstarávateľom pohrebu. Žiadosť o exhumáciu podáva žiadateľ prevádzkovateľovi pohrebiska a musí obsahovať vyjadrenie Regionálneho úradu verejného zdravotníctva v Prievidzi, list o prehliadke mŕtveho a štatistické hlásenie o úmrtí, nájomnú zmluvu vydanú prevádzkovateľom pohrebiska, ak budú ľudské ostatky uložené na inom pohrebisku a identifikačné údaje prevádzkovateľa pohrebnej služby, ktorý ľudské ostatky prevezie. Náklady na exhumáciu hradí ten, kto o ňu požiadal.

VII.
Vedenie evidencie pohrebiska

1.  Evidenciu  hrobových  miest  vedie prevádzkovateľ pohrebiska, t.j. obec Nedožery –Brezany a táto obsahuje:
a)  meno, priezvisko a dátum úmrtia osoby, ktorej ľudské ostatky sú uložené v hrobovom mieste,
b)  dátum uloženia ľudských pozostatkov alebo ľudských ostatkov s uvedením hrobového miesta a hĺbky pochovania,                           
c)  záznam o nebezpečnej  chorobe,  ak  mŕtvy,  ktorého  ľudské  pozostatky  sa  uložili do hrobu alebo hrobky, bol nakazený nebezpečnou chorobou,
d)  meno, priezvisko a adresu miesta trvalého pobytu, ak je nájomcom fyzická osoba; názov obce, ak je nájomcom obec, 
e)  dátum uzavretia nájomnej zmluvy a údaje o zmene nájomcu,
f)  údaje  o  vypovedaní  nájomnej  zmluvy a dátum jej skončenia,
g)  skutočnosť,  či je hrob,  hrobka  alebo  pohrebisko  chránené ako národná kultúrna pamiatka alebo pamätihodnosť obce podľa osobitného predpisu alebo či ide o vojnový hrob,
h)   údaje o pochovaní potrateného ľudského plodu alebo predčasne odňatého ľudského plodu. 
2. Správca pohrebiska podľa situačného plánu pohrebiska vedie evidenciu voľných miest a možnosti pre ďalšie pochovanie po uplynutí tlecej doby, ak zaniklo právo na prepožičané miesto a nebolo obnovené.
3. Evidencia prevádzkovania pohrebiska musí obsahovať údaje o zákaze pochovávania a dobe jeho trvania, ak sa taký zákaz vydal a údaje o zrušení pohrebiska.
VIII.
Spôsob nakladania s odpadmi

1. Odpady, ako suché kvety, vence, kytice, zbytky sviečok a kahancov ako i ostatné ozdoby rôzneho druhu sa môžu ukladať len na mieste na to určenom, t.j. do smetných nádob (kontajnerov), ktoré sa nachádzajú v areáli pohrebiska a do kompostérov.
2. Ostatné odpady, ktoré vznikli napr. pri stavbe pomníkov, ako dosky, stavebný materiál a pod. si musí nájomca z pohrebiska odviezť a okolie hrobu vyčistiť.

IX.
Podmienky vstupu prevádzkovateľa pohrebnej služby na pohrebisko

Prevádzkovateľ pohrebnej služby má vstup na pohrebisko povolený len po predchádzajúcom súhlase prevádzkovateľa pohrebiska.

X.
Cenník poplatkov a služieb

1.	Poplatok za použitie domu smútku pre obyvateľov Nedožier - Brezian je 7,00 Eur/deň.
2.	Poplatok za použitie chladiaceho zariadenia pre obyvateľov iných obcí je 17,00 Eur/deň.
3.	Poplatok za prenájom miesta za jednohrob na dobu 20 rokov je 25,00 Eur.
4.	Poplatok za prenájom miesta na dvojhrob na dobu 20 rokov je 50,00 Eur.
5.	Poplatok za obnovu hrobového miesta na jednohrob na ďalších 10 rokov je 17,00 Eur.
6.	Poplatok za obnovu hrobového miesta na dvojhrob na ďalších 10 rokov je 34,00 Eur.
7.	Poplatok za prenájom miesta na výstavbu hrobky (jednohrob) na dobu 20 rokov je 25,00 Eur.
8.	Poplatok za prenájom miesta na výstavbu hrobky (dvojhrob) na dobu 20 rokov je 50,00 Eur.
9.	Poplatok za obnovu miesta na hrobku (jednohrob) na dobu 10 rokov je 17,00 Eur.
10.	Poplatok za obnovu miesta na hrobku (dvojhrob) na dobu 10 rokov je 34,00 Eur.
11.	Poplatok za jeden detský hrob na dobu 20 rokov je 14,00 Eur.
12.	Poplatok za nájom miesta na uloženie urny na dobu 20 rokov je 14,00 Eur. 
13.	Poplatok za spotrebu elektrickej energie, vody v prípade vykonávania stavebných prác na cintoríne je 8,50 Eur.
14.	Poplatok za vykopanie jamy 80/200/180 cm je 100,00 Eur.
15.	Poplatok za vykopanie jamy 80/200/230 cm je 120,00 Eur.
16.	Poplatok za prenájom miesta na jednohrob osoby, ktorá nikdy počas života nemala trvalý pobyt v obci Nedožery – Brezany a nevzniklo jej právo na užívanie hrobu je na dobu 20 rokov  100,00 Eur.
17.	Poplatok za prenájom miesta na dvojhrob osoby, ktorá nikdy počas života nemala trvalý pobyt v obci Nedožery – Brezany a nevzniklo jej právo na užívanie hrobu je na dobu 20 rokov  200,00 Eur.

XI.
Kontrola prevádzkového poriadku

1.	Kontrolu dodržiavania tohto poriadku vykonávajú orgány obce a poverené osoby.
2.	Akékoľvek porušenie ustanovení tohto prevádzkového poriadku, ak nejde o trestný čin  podľa trestného zákona, je postihnuteľné ako priestupok podľa zákona SNR                           č. 372/1990 Zb. o priestupkoch v znení neskorších predpisov.
3.	Prevádzkovateľ pohrebiska vyvesí tento prevádzkový poriadok na vhodnom, verejnosti prístupnom mieste na pohrebisku

XII.
Prechodné a záverečné ustanovenia

1.	Tento prevádzkový poriadok bol prerokovaný a schválený Obecným zastupiteľstvom v Nedožeroch - Brezanoch dňa 31.8.2011 a tvorí neoddeliteľnú súčasť Všeobecne záväzného nariadenia  č. 6/2011 o pohrebníctve.
2.	Akékoľvek výnimky z ustanovení tohto prevádzkového poriadku a jeho zmeny môže schváliť len Obecné zastupiteľstvo v Nedožeroch – Brezanoch.
3.	Tento prevádzkový poriadok nadobúda účinnosť dňom účinnosti VZN č. 6/2011 o pohrebníctve.

JUDr. Martin Mokrý
                                                                                                     starosta obce

Toto VZN bolo vyvesené na úradnej tabuli OcÚ Nedožery – Brezany dňa  1.9.2011.

Toto VZN bolo zvesené z úradnej tabule OcÚ Nedožery – Brezany 17.9.2011.